《平台秋》
宋代·张方平

层台复道盘盘斜，马头冷光摇玉花。曲葆翩翩映红日，綵旗苒苒舒晴霞。

铿钟考鼓台上宴，花间楼榭层层见。香雾低濛烂不收，觥筹随酒东西转。

山衔半日王未醉，桂花蟾露滴浓翠。鼕鼕满板敲金丸，千娥攒碧台门闭。

古铜青涩对秋晓，王乐不极将如老。孟尝坟上牧童歌，千岁空台长荒草。

土花愁碧古甬平，阴夜鬼荧光扰扰。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。